Die wegraping en fratsongelukke - www.bybelkennis.co.za
by Mitch Kalp · Published 02/09/2013 · Updated 28/09/2014
Die wegraping en fratsongelukke – Francois Malan
Is fratsongelukke,aardbewings,modderstortings en wat gebeur het met die "worldtrade centre"nie wegraping nie. Dit gebeur sonder waarskuwing en op tye wat ons dit nie verwag nie."Markus 13:32-37"
Markus 13 handel oor twee vrae: wanneer die tempel afgebreek gaan word, en wat sal die teken wees van wanneer alles voleindig gaan word (13:4).
Oor die eerste vraag sê Jesus dit sal nog in die leeftyd van hierdie geslag gebeur (13:30) en in die jaar 70 n.C. (40 jaar na Jesus se dood) het die Romeine die tempel afgebreek. Die gelowiges word gewaarsku dat, voor die inname van Jerusalem, moet hulle wat in Judea is, die berge in vlug (13:14). Die Christene het in 70 n.C. reeds na Pella oorkant die Jordaan gevlug.
Oor die tyd van die voleinding sê Hy: niemand weet wanneer daardie dag en uur kom nie, selfs nie die engele in die hemel en ook nie die Seun nie. Net die Vader weet dit (13:32). Oor die tekens sê Hy: wanneer julle die rumoer van oorloë en gerugte van oorloë hoor, moet julle nie verskrik wees nie. Dit moet kom, maar dit is nog nie die einde nie. Want die een nasie sal teen die ander nasie te staan kom en die een koninkryk teen die ander. Daar sal aardbewings op baie plekke voorkom. Daar sal hongersnode wees. Hierdie dinge is geboortepyne, die begin van die nuwe tyd. Christene sal gehaat en vervolg word omdat hulle aan Jesus behoort, en die goeie nuus oor verlossing deur Jesus moet eers aan al die nasies verkondig word (13:9-13).
Daarom is fratsongelukke,aardbewings, modderstortings en wat gebeur het met "worldtrade centre"nie die wegraping met die tweede koms van Christus in heerlikheid nie, 'dit moet kom, maar dit is nog nie die einde nie…dit is geboortepyne, die begin van die nuwe tyd' (13:7,8).
Die Griekse woord harpagesometha in 1 Tessalonisense 4:17 word in die 1983-vertaling weergegee as 'ons sal weggevoer word' (nie weggeraap nie), RSV: we shall be caught up. Dit handel oor die gelowiges in Tessalonika se vraag wat van mense sal word wat reeds gesterf het voor die koms van die Here. Paulus se antwoord is dat, met die koms van die Here self uit die hemel , sal hulle wat as gelowiges gesterf het, eers opstaan, en daarna sal ons wat nog in die lewe is saam met hulle op die wolke weggevoer word, die lug in om die Here te ontmoet, soos in 'n erestoet wat 'n koning gaan ontmoet, wat terugkom as oorwinnaar in 'n stryd. En so sal ons altyd by die Here wees.